Prinţesa de Wales, Catherine, soţia prinţului moştenitor al Marii Britanii, a dezvăluit vineri că a fost diagnosticată cu cancer şi că se află în primele etape ale tratamentului chimioterapeutic, informează BBC.
Într-o declaraţie înregistrată la Windsor de BBC, Catherine a spus că afecţiunea sa a fost descoperită după ce a suferit o operaţie abdominală majoră, în ianuarie.
După săptămâni de speculaţii cu privire la starea ei de sănătate, Catherine a spus că ea şi soţul ei, prinţul William, au avut nevoie de timp pentru a explica situaţia celor trei copii ai lor, George, care are 10 ani, Charlotte, 8 ani, şi Louis, 5 ani.
Presa britanică speculează pe seama momentului în care prințul William ar fi aflat despre diagnosticul crunt al soției sale.
Astfel, pe 27 februarie, Prinţul William a plecat de la slujba de pomenire a naşului său, regele Constantin al Greciei, care avea loc la Capela St George de la Castelul Windsor, invocând "motive personale", puse acum de jurnaliștii de la Daily Mail pe seama faptului că a fost informat despre boala prințesei Kate.